สรรพากรภาษีหลุดเป้า1.4แสนล.
สรรพากรโคม่า 9 เดือน รายได้ดิ่งแสนล้านบาท คาดสิ้นปีจัดเก็บหลุดเป้า 1.4 แสนล้าน แต่ภาพรวม รายได้รัฐยังทะลุเป้าหมายเฉียด 8 หมื่นล้าน
7 ก.ค. 2559

สรรพากรโคม่า 9 เดือน รายได้ดิ่งแสนล้านบาท คาดสิ้นปีจัดเก็บหลุดเป้า 1.4 แสนล้าน แต่ภาพรวม รายได้รัฐยังทะลุเป้าหมายเฉียด 8 หมื่นล้าน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยถึงภาพรวมการจัดเก็บรายได้ของรัฐบาลในเดือน มิ.ย. 2559 ว่า สามารถจัดเก็บรายได้ 2.36 แสนล้านบาท เกินกว่า เป้าหมาย 1.6 หมื่นล้านบาท หรือ 7.4% โดยภาษีเงินได้นิติบุคคลจัดเก็บได้สูงกว่าเป้าหมาย 6,000 ล้านบาท และมีรายได้พิเศษจากค่าใบอนุญาตทีวีดิจิทัลเข้ามาเพิ่มอีก 9,000 ล้านบาท รวมถึงการ จัดเก็บภาษีรถยนต์ ภาษีน้ำมัน และ ภาษียาสูบที่มีทิศทางที่ดีขึ้น
ขณะที่การจัดเก็บรายได้ของรัฐบาลในช่วง 9 เดือนแรกของปีงบประมาณ  2559 อยู่ที่ 1.79 ล้านล้านบาท สูงกว่า เป้าหมาย 7.84 หมื่นล้านบาท เนื่องจากรัฐบาลมีการออกมาตรการเพื่อช่วยพยุงภาวะเศรษฐกิจไว้ และมั่นใจว่าช่วงที่เหลือของปีงบประมาณ 2559 รัฐบาลจะสามารถจัดเก็บรายได้ได้ตามเป้าหมายที่ 2.33 ล้านล้านบาทอย่างแน่นอน
อย่างไรก็ตาม ภาพรวมการเก็บภาษีมูลค่าเพิ่ม (แวต) ในช่วง 9 เดือนแรกของปีงบประมาณ 2559 ยังติดลบอยู่ประมาณ 4 หมื่นล้านบาท หรือต่ำกว่าเป้าหมาย 7% โดยเป็นผลกระทบมาจากการนำเข้าน้ำมัน หลังจากราคาน้ำมันในตลาดโลกลดลงต่ำกว่าที่ได้คาดการณ์ไว้เมื่อต้นปีมาก ขณะที่การจัดเก็บภาษีแวตภายในประเทศในเดือน มิ.ย.ที่ผ่านมา กลับสวนทาง สามารถเก็บภาษีได้ 3.9 หมื่นล้านบาท สูงกว่าช่วงเดียวกันของปีก่อน 8% หรือประมาณ 3,000 ล้านบาท
นายกฤษฎา กล่าวถึงความคืบหน้าในการพิจารณาเก็บภาษีน้ำหวานว่า ขณะนี้ ยังไม่ได้ข้อสรุป แต่คาดว่าจะใช้เวลาใน การหารือเพิ่มเติมอีก 2 ครั้ง และจะได้ ข้อสรุปในอีก 1 เดือน
นายประสงค์ พูนธเนศ อธิบดีกรมสรรพากร เปิดเผยว่า การจัดเก็บภาษีของกรมสรรพากร ล่าสุดในเดือน มิ.ย. ต่ำกว่าเป้าหมายแล้ว 1 แสนล้านบาท เนื่องจากการนำเข้าน้ำมันยังต่ำกว่าที่คาดไว้เมื่อ ต้นปี ขณะที่ช่วงที่เหลือของปีงบประมาณ 2559 กรมสรรพากรจะพยายามจัดเก็บภาษีให้ต่ำกว่าเป้าหมายไม่เกิน 1.4 แสนล้านบาท โดยในปีงบประมาณ 2559  กรมยังไม่มีนโยบายที่จะจัดเก็บภาษีใหม่ๆ เพิ่มเติม